Il-katina ta' ħwienet Ġappuniżi Miniso tiftaħ il-bibien f'Malta
Imtella' Lulju 31, 2020 - Aġġornata 31 Ta' Lulju, 2020 11:42am Il-Grupp JB, li jħaddem madwar 250 ruħ, fiż-żmien li ġej mistenni jimpjega aktar ħaddiema hekk kif ilbieraħ ġie inawgurat l-ewwel ħanut tal-linja internazzjonali Miniso f'Malta. Id-ditta Ġappuniża Miniso tispeċjalizza fis-settur tal-wholesale u retail modern, u għandha madwar 3,900 stabbiliment imferrxin mad-dinja kollha. Il-Prim Ministru Robert Abela, akkumpanjat mill-Ministru għall-Ekonomija, Investiment u Negozji Żgħar Silvio Schembri, inawguraw uffiċjalment dan l-investiment tal-Grupp JB f'Tas-Sliema. Il-Prim Ministru qal li huwa kruċjali li f'dan is-settur tar-retail dejjem ikun hemm ħwienet li joffru prodotti ta' kwalità. Innota li s-sena li għaddiet il-konsum f'Malta laħaq iċ-ċifra rekord ta' €8 biljun u żied jgħid li mill-2013 'l hawn kull jumejn kellna żieda ta' tliet kumpaniji fil-qasam tal-wholesale u retail, jiġifieri kuljum inkluż il-Ħdud u festi fetaħ aktar minn ħanut wieħed bħala medja. Id-Direttur Maniġerjali tal-Grupp JB Chris Sant qal li l-grupp qiegħed jinvesti madwar €5 miljun fi proġetti li hemm ippjanati għaż-żmien li ġej; partikolarment bil-ftuħ ta' iżjed stabbilimenti madwar il-pajjiż kollu. Qal li dan l-investiment se jsarraf b'mod dirett fir-riżors uman, hekk kif fl-aħħar erba' snin il-kumpanija żiedet it-total tal-impjegati tagħha b'70 ruħ u se żżid 20 persuna oħra b'effett immedjat.